Toshkent pravoslav seminariyasi
Toshkent pravoslav diniy seminariyasi (ruscha: Ташкенсткая православная духовная семинария) – oliy diniy oʻquv yurti. Rus pravoslav cherkovi Toshkent va Oʻrta Osiyo yeparxiyasi taʼsis etgan. 1990-yilda pravoslav bilim yurti sifatida tashkil etilgan. Rus cherkovi Muqaddas Sinodining 1998-yil 9 apreldagi karori bilan bilim yurti seminariyaga aylantirilgan. Oʻzbekiston, Qirgʻiziston, Qozogʻiston va Turkmaniston davlatlaridagi pravoslaviyaga eʼtiqod qiladigan fuqarolar diniy ehtiyojlarini qondiradi. Rus pravoslav cherkovi qoidalariga muvofiq, yeparxiya boshqaruvchisi mitropolit seminariya rektori hisoblanadi. Oʻqish kunduzgi va sirtqi boʻlimlarda olib boriladi. 2003/2004-oʻquv yilida jami 95 nafar talaba taʼlim oldi. Seminariyada diniy bilimlar bilan dunyoviy fanlar, shu jumladan, oʻzbek va ingliz tillari, Oʻzbekiston tarixi, geografiya va boshqa fanlar oʻqitiladi.